CELEX: 32017R1271
Language: hu
Date: 2017-07-14 00:00:00
Title: A Bizottság (EU) 2017/1271 rendelete (2017. július 14.) az 1333/2008/EK európai parlamenti és tanácsi rendelet III. mellékletének a szilícium-dioxid (E 551) kálium-nitrátban (E 252) történő felhasználása tekintetében történő módosításáról (EGT-vonatkozású szöveg. )

15.7.2017   
            
            
               HU
            
            
               Az Európai Unió Hivatalos Lapja
            
            
               L 184/3
            
         A BIZOTTSÁG (EU) 2017/1271 RENDELETE
   (2017. július 14.)
   az 1333/2008/EK európai parlamenti és tanácsi rendelet III. mellékletének a szilícium-dioxid (E 551) kálium-nitrátban (E 252) történő felhasználása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való használatra jóváhagyott élelmiszer-adalékanyagok uniós jegyzékét és felhasználási feltételeiket.
            
         
               (2)
            
            
               Az élelmiszer-adalékanyagok uniós jegyzékének naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               2016. július 7-én kérelmet nyújtottak be arra vonatkozóan, hogy a szilícium-dioxidot (E 551) kálium-nitráthoz (E 252) hozzáadva csomósodást gátló anyagként lehessen használni; e kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (4)
            
            
               Tárolás alkalmával a kálium-nitrát (E 252) fokozott csomósodásra hajlamos, ami gátolja az élelmiszer-feldolgozásban való felhasználását. Ezért csomósodást gátló anyagra van szükség ezen adalékanyag áramlásának és megfelelő adagolásának biztosítása érdekében. A kérelmező igazolta, hogy a kálium-nitráthoz (E 252) engedélyezett csomósodást gátló anyagok nem hatékonyak, illetve a pH nem kívánt változásaihoz vezethetnek, ami zavart okozhat az élelmiszer-feldolgozásban. Ugyanakkor a szilícium-dioxid (E 551) hatékonynak bizonyult, valamint nem lép reakcióba az élelmiszerekkel és nem befolyásolja az élelmiszerek további feldolgozását.
            
         
               (5)
            
            
               Az élelmiszerügyi tudományos bizottság a csomósodást gátló anyagként használt szilícium-dioxid (E 551) és bizonyos szilikátok (például a nátrium-, kálium-, kalcium- és magnézium-szilikátok) megengedhető napi bevitelére (ADI) „nincs meghatározva” értékelést adott (3). Ebből következik, hogy szilícium-dioxid (E 551) – amennyiben a kívánt technológiai hatás eléréséhez szükséges szinten használják – nem jelent veszélyt az egészségre. A szilícium-dioxid (E 551) kálium-nitrátban (E 252) történő, csomósodást gátló anyagként való felhasználása csak korlátozott mértékben növelné a fogyasztók expozícióját.
            
         
               (6)
            
            
               Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet III. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást a közegészségre.
            
         
               (7)
            
            
               Mivel a szilícium-dioxid (E 551) kálium-nitrátban (E 252) történő felhasználásának engedélyezése az említett jegyzék olyan naprakésszé tételét jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.
            
         
               (8)
            
            
               Ezért helyénvaló engedélyezni a szilícium-dioxid (E 551) kálium-nitrátban (E 252) történő, csomósodást gátló anyagként való felhasználását.
            
         
               (9)
            
            
               Az 1333/2008/EK rendelet III. mellékletét ezért ennek megfelelően módosítani kell.
            
         
               (10)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1333/2008/EK rendelet III. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. július 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.);
   
      (3)  Az élelmiszerügyi tudományos bizottság jelentései, 25. sorozat, 1990.
   
      MELLÉKLET
      Az 1333/2008/EK rendelet III. mellékletének 2. részében az E 551, szilícium-dioxid élelmiszer-adalékanyagra vonatkozó utolsó bejegyzés után a táblázat a következő bejegyzéssel egészül ki:
      
         
                      
                  
                  
                     „E 551
                  
                  
                     Szilícium-dioxid
                  
                  
                     10 000  mg/kg a készítményben
                  
                  
                     E 252 Kálium-nitrát”